太一石鱉崖口潭舊廬招王學士
作者：岑參
朝代：唐

paragraphs: 驟雨鳴淅瀝，颼飀谿谷寒。
碧潭千餘尺，下見蛟龍蟠。
石門吞衆流，絕岸呀層巒。
幽趣倏萬變，奇觀非一端。
偶逐干祿徒，十年皆小官。
抱板尋舊圃，弊廬臨迅湍。
君子滿清朝，小人思挂冠。
釀酒漉松子，引泉通竹竿。
何必濯滄浪，不能釣嚴灘。
此地可遺老，勸君來考槃。